Хэт нэхъыфIу усэ къеджэрэ?
Лъэпкъ къэрал библиотекэм, Мэлбахъуэ Тимборэ и цIэр зезыхьэм, усэ къеджэнымкIэ ныбжьыщIэхэм я зэпеуэ щекIуэкIащ. Ар къызэрагъэпэщащ КъэбэрдейБалъкъэрыр Урысейм зэрыгухьэрэ илъэс 460рэ щрикъум ирихьэлIэу.
Зэпеуэр ирагъэкIуэкIащ библиотекэм и лэжьакIуэхэу Нанэ Ларисэрэ Мэзыкъуэ Алинэрэ. Абыхэм ныбжьыщIэхэм ягу къагъэкIыжащ зэпеуэр зытеухуа, XVI лIэщIыгъуэм псэуа урыс пащтыхь Грозный Иван и тетыгъуэм къэхъуахэм ящыщ Iыхьэхэр. Апхуэдэт Урысей къэралыгъуэ лъэщ зэраухуар икIи абы зэрызрагъэужьар, 1557 гъэм Къэбэрдейр Урысейм зэрыгухьауэ щытар, урыс пащтыхь Иван IV адыгэпщ Идар Темрыкъуэ ипхъу Гуащэнэ (Марие) щхьэгъусэ зэрищIар.
Зэхьэзэхуэм и къэпщытакIуэ гупым хэтащ библиотекэм и унафэщIым щIэныгъэ лэжьыгъэмкIэ и къуэдзэ, КъБРм щэнхабзэмкIэ щIыхь зиIэ и лэжьакIуэ Арзанунц Александрэ, Кулиев Къайсын и цIэр зезыхьэ Балъкъэр къэрал драмэ театрым и актрисэ, КъБРм щIыхь зиIэ и артисткэ Будаевэ Ольгэ, КъБРм и Парламентым и етIуанэ, ещанэ хэхыгъуэхэм я депутат, КъБРм и Жылагъуэ палатэм хэт Джэш ФатIимэ, егъэджакIуэ Зэкъей Мадинэ, Кавказ Ищхъэрэм ГъуазджэхэмкIэ и къэрал институтым культурологиемкIэ и егъэджакIуэ Прокудинэ Наталье сымэ. КъэпщытакIуэ гупым я унафэщIыр «Литературная КабардиноБалкария» журналым и редактор нэхъыщхьэ, Урысейм щэнхабзэмкIэ щIыхь зиIэ и лэжьакIуэ, усакIуэ Тхьэзэплъ Хьэсэнт.
Зэпеуэм я зэфIэкI щеплъыжащ КъБКъУм и Литературэ клубым хэтхэр, Кавказ Ищхъэрэм ГъуазджэхэмкIэ и къэрал институтым и студентхэр, Налшык къалэм дэт курыт еджапIэхэу №№5м, 9м, гимназие №4м я еджакIуэхэр, Сабий творчествэмкIэ «Дыгъэпс къалэ» академием и лицейм щеджэхэр, КъБРм и Жылагъуэ палатэм и ЩIалэгъуалэ советым хэтхэр, къэрэшейбалъкъэр щIалэгъуалэм зегъэужьынымкIэ щыIэ «Эльбрусоид» фондым щыщхэр.
Я ныбжькIэ зэщхьэщыхауэ зэхьэзэхуэм хэтащ илъэсиблым щыщIэдзауэ тIощI хъухэр. Ахэр гъэхуауэ къеджащ Урысейм, Кавказым, КъэбэрдейБалъкъэрым ятеухуауэ КIыщокъуэ Алим, Кулиев Къайсын, Балъкъэр Фоусэт, Болатов Юруслан сымэ, нэгъуэщIхэми я Iэдакъэ къыщIэкIахэм, языныкъуэ ныбжьыщIэхэм езыхэм ятхыжа усэхэм.
ФIым я фIыжу къалъытащ икIи зэхьэзэхуэм и кубокхэмрэ щIыхь тхылъхэмрэ хуагъэфэщащ Бахъуэ Алинэ, Нэгъуей Элинэ (Налшык къалэм и курыт еджапIэ №9), Шэрий Арианэ («Дыгъэпс къалэ» академием и лицей), Къэзанш Аделинэ (курыт еджапIэ №5), Беридзе Зураб (курыт еджапIэ №9), Ехъутэныдж Жантемыр (гимназие №4) сымэ. Зи усэ къеджэжахэу Бэрбэч Камиллэ (курыт еджапIэ №17), Лутвиевэ Мадинэ (Кавказ Ищхъэрэм ГъуазджэхэмкIэ и къэрал институт), Энеевэ Анжелэ («Эльбрусоид» фонд) сыми щIыхь тхылъхэмрэ саугъэтхэмкIэ ягъэпэжащ.
Зэпеуэм хэтахэмрэ абы кърихьэлIахэмрэ я нэгу зрагъэужьащ республикэм и уэрэджыIакIуэ, пшынауэ ныбжьыщIэхэм.
ТЕКIУЖЬ Заретэ.
